Kaare Dybvad Bek (S), 2023-04-27:
Tak for ordet.
Med det her beslutningsforslag vil man pålægge regeringen at fremsætte lovforslag, der kan sikre en forlængelse af særloven for afghanere, der er evakueret.
I forlængelse af den militære tilbagetrækning i 2021 besluttede et bredt flertal i Folketinget at evakuere personer, der i Afghanistan havde bistået danske myndigheder.
Man blev enige om at etablere en helt særlig opholdstilladelse for den evakuerede gruppe.
Der er tale om en persongruppe, som Danmark naturligvis havde et ansvar for, da Taleban kom til magten i Afghanistan.
Med særloven sikrede man således, at disse personer og deres nære familiemedlemmer kunne få en særlig 2-årig midlertidig opholdstilladelse i Danmark.
De pågældende har desuden, mens de har været i Danmark, haft mulighed for selv på lige fod med andre udlændinge her i landet at søge opholdstilladelse på andet grundlag efter udlændingeloven, herunder f.eks. asyl.
De første opholdstilladelser, der er meddelt efter særloven, udløber i slutningen af i år, og derfor er det selvfølgelig også naturligt, at vi overvejer de forskellige muligheder.
Det er regeringen allerede opmærksom på.
Det er også noget, udlændingemyndighederne er opmærksomme på.
Udlændingestyrelsen har i går, onsdag den 26. april, igangsat en vejledende indsats, der har til formål at sikre, at alle, der er meddelt opholdstilladelse i medfør af særloven, vejledes om deres ret til at søge opholdstilladelse efter udlændingelovens regler, herunder asyl.
Styrelsen er begyndt at sende breve ud til de berørte personer, ligesom der vil blive lagt nyheder op på nyidanmark.dk.
Omkring halvdelen af de evakuerede, der er blevet meddelt opholdstilladelse efter særloven, og som fortsat befinder sig i Danmark, har allerede søgt asyl, og nogle er også allerede blevet meddelt beskyttelse, ligesom enkelte har fået opholdstilladelse efter beløbsordningen.
Det betyder, at alle de piger og kvinder, der kom til Danmark som led i evakueringen, som udgangspunkt vil blive meddelt asyl, dog selvfølgelig forudsat at de søger om asyl.
Det betyder også, at et stort antal af de evakuerede mænd og drenge, som har nær familiemæssig tilknytning til en pige eller en kvinde, der meddeles asyl, formentlig ligeledes også vil blive meddelt beskyttelse som konsekvens heraf.
Jeg tror godt, vi kan slå fast, at gruppen, som bliver påvirket af, at særloven udløber, er betydelig mindre end det samlede antal personer, der er meddelt opholdstilladelse efter særloven.
Som sagt er vi i regeringen meget opmærksomme på, at de første opholdstilladelser, der er meddelt efter særloven, snart udløber.
Jeg synes dog også, det er vigtigt, at vi får konsekvenserne af en forlængelse eller en ikkeforlængelse belyst så godt som muligt, inden der træffes en beslutning om det ene eller det andet.
Det drejer sig f.eks. om, hvor mange der påvirkes af en beslutning om, hvordan gruppen er sammensat, og om der er tale om personer, der har bistået de danske myndigheder, eller måske i højere grad bare personer, som kom til Danmark under de kaotiske forhold i Kabuls lufthavn.
Så skal vi selvfølgelig have kigget på, hvad det koster.
Regeringen kan derfor ikke på nuværende tidspunkt støtte beslutningsforslaget, men jeg vil endnu en gang understrege, at regeringen naturligvis er meget opmærksom på, at de første meddelelser om opholdstilladelse efter særloven udløber i slutningen af året, og at vi selvfølgelig også derfor skal tage stilling til det inden for ikke alt for lang tid.
Tak for ordet.